Президент қазақстандықтарды Құрбан айт мерекесімен құттықтады
"Президент қазақстандықтарды Құрбан айт мерекесімен құттықтады" | "https://abai.kz/post/117765"
TITLE: Президент қазақстандықтарды Құрбан айт мерекесімен құттықтады
URL: https://abai.kz/post/117765
META: "Президент қазақстандықтарды Құрбан айт мерекесімен құттықтады" | "https://abai.kz/post/117765"
DATE: 31.07.2020
AUTHOR(s): Abai.kz
TOTAL WORDS: 162
TEXT: Мемлекет басшысы Қасым-Жомарт Тоқаев ел тұрғындарын Құрбан айт мерекесімен құттықтады. Қазақстан Президентінің құттықтау сөзі Ақорданың ресми сайтында жарияланды. - Құрметті отандастар! Баршаңызды қасиетті Құрбан айт мерекесімен шын жүректен құттықтаймын! Асыл дініміз бен салт-дәстүріміздің сабақтастығын бекемдеп, рухани құндылығымыздың ажырамас бөлігіне айналған қастерлі мейрамның күллі мұсылман әлемінде алатын орны ерекше. Тарихымызбен тамырлас, танымымызбен өзектес Құрбан айт Қазақстан халқын бейбітшілік пен татулыққа, өзара сыйластыққа, береке-бірлікке үндейді. Имандылық пен парасаттылықты, жасампаздық пен мейірімді дәріптеп, жақсылыққа жол ашады. Бүгінде жалпы адамзатқа ауыр салмақ салып отырған қауіпті індетті жеңіп шығу үшін бізге тас-түйін ауызбіршілік пен темірдей тәртіп қажет. Қазіргідей күрделі кезеңде бір-бірімізге қол ұшын беріп, барымызды бөлісіп, жұртымыздың аман-саулығын ойлап, жауапкершілік танытуымыз аса маңызды. Тілегіміз бір, ниетіміз ортақ болса, мақсатымызға жетеміз. Бірлігімізді бекемдеп, ынтымағымызды арттыратын бұл мерекенің мән-мағынасы да осында екенін баса айтқым келеді. «Сабыр – сәулетті байлық» дейді халқымыз. Рухы асқақ ел ретінде барлық сынақты еңсеретінімізге сенемін. Әр шаңыраққа құт-береке тілеймін! Халқымыздың амандығы үшін шалған құрбандықтарыңыз қабыл болсын! Құрбан айт баршамызға жақсылық әкелсін! - деді Президент. Abai.kz
